เซี่ยงไฮ้คอมโพสิตปิดบวก 16.81 จุด รับข่าวรบ.เดินหน้าปฏิรูปรัฐวิสาหกิจ
เซี่ยงไฮ้คอมโพสิตปิดบวก 16.81 จุด รับข่าวรบ.เดินหน้าปฏิรูปรัฐวิสาหกิจ
6 ก.พ. 2560

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ปรับตัวสูงขึ้น โดยดัชนีเซี่ยงไฮ้คอมโพสิตปรับตัวขึ้น 16.81 จุด หรือ 0.54% ปิดที่ 3,156.98 จุด เพราะได้แรงหนุนจากการเดินหน้าปรับโครงสร้างรัฐวิสาหกิจของทางการจีน อย่างไรก็ตาม ช่วงบวกถูกจำกัดจากความกังวลเกี่ยวกับการควบคุมสภาพคล่องโดยแบงก์ชาติจีน
สำหรับข้อมูลเศรษฐกิจที่มีการเปิดเผยในวันนี้ ได้แก่ ดัชนีผู้จัดการฝ่ายจัดซื้อ (PMI) ภาคบริการของจีน ซึ่งมาร์กิตจัดทำร่วมกับไฉซิน อยู่ที่ระดับ 53.1 ในเดือนม.ค. ชะลอตัวลงจากระดับ 53.4 ในเดือนธ.ค. ซึ่งเป็นระดับที่แข็งแกร่งที่สุดในรอบ 17 เดือน
ทั้งนี้ ดัชนี PMI ที่เหนือระดับ 50 บ่งชี้ว่า ภาคบริการของจีนยังคงอยู่ในภาวะขยายตัว ขณะที่ดัชนีต่ำกว่า 50 บ่งชี้ถึงภาวะหดตัว
รายงานของมาร์กิตและไฉซินระบุว่า ก่อนหน้านี้ ภาคบริการของจีนมีการขยายตัวรวดเร็วอย่างต่อเนื่อง ก่อนที่จะชะลอตัวลงในช่วงปลายปี 2559 โดยข้อมูลดังกล่าวได้จากการสำรวจความคิดเห็นของผู้จัดการฝ่ายจัดซื้อของบริษัทกว่า 400 แห่ง